**Omul de zǎpadǎ**

*Dragos Niculescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Copii frumoşi, sînt Omul de zǎpadǎ

Care-a vǎzut prea multe-n viaţa lui

Şi care mai aşteaptǎ doar sǎ cadǎ

Pe el omǎtul Dumnezeului.

Nu mǎ mai pot juca precum odatǎ,

Cînd nas de morcovi îmi puneaţi şi ochi

Din doi cǎrbuni, iar mǎtura stricatǎ

Mi-o aşezaţi sub braţ ca pe-un deochi.

Acum vǎ las, fiindcǎ e-un rost în toate

Şi vreau s-o fac atîta cît mai pot,

În sens invers şi-ncet de a-i strǎbate

Poveştii mele albe drumul tot.

A fost frumos atîţia ani de zile

Sǎ ne jucǎm alǎturi, nu-i aşa?

Definitiv rǎmîne scris pe file,

În cartea fericirilor de nea.

Cînd veţi vedea cǎ nu mai sînt în locul

În care mǎ clǎdeaţi voi tot mereu

Veţi şti, mai mari, cǎ-mi port în mine focul

Şi mǎ topesc dupǎ un plan al meu.

Cǎ Omul de zǎpadǎ e-o poveste

Ce din pǎcate are un sfîrşit,

Ca orice basm, dispare fǎrǎ veste

Cînd timpul vieţii noastre-a-mbǎtrînit.

Veţi şti, de-asemeni, cǎ am fost aparte

Şi cǎ m-aţi plǎmǎdit din fulg ceresc,

Cǎ frigul lumii îl simţeam ca moarte,

Plîngînd prin rîsul vostru pǎmîntesc.

Eu plec acum, cît încǎ mai e iarnǎ,

Prin încǎlziri globale mǎ disip,

Las viaţa voastrǎ-ntreagǎ sǎ discearnǎ

Trecutelor zǎpezi frumosul chip.

Mǎ voi gîndi la voi întotdeauna,

Vǎ voi vedea-n paltoane şi galoşi

Şi voi simţi cum mi-aşezaţi cu mîna

Bulgǎri pe trup şi-am sǎ v-aud voioşi.

Cînd veţi fi mari şi trişti şi singuri poate,

Cînd veţi uita frumosul nostru joc,

Din liniştea zǎpezilor trǎdate

Vǎ voi aduce-n vis semn de noroc.

Iar de nu veţi avea nici somn în noapte

Şi un opaiţ va lumina la geam,

Eu, Omul de zǎpadǎ şi de lapte,

Am sǎ vǎ ning precum cînd ne jucam.

(din volumul “Duminica poemului mut”)